Gladiátor (film)

Gladiátor je historický film, ktorý nafilmoval režisér Ridley Scott v roku 2000. Získal viacero Oscarov, a to za najlepší film, najlepší mužský výkon v hlavnej úlohe, zvuk, kostýmy a vizuálne efekty.

 Príbeh 

Hlavnou postavou filmu je úspešný, vysoko vážený rímsky vojvodca Maximus Decimus Meridius z obdobia vlády císára Marka Aurelia. Keďže vyhral boj proti Germánom, cisár si ho obľúbil. Svojmu synovi Commodovi cisár prikázal odísť do Germánie a oznámil mu, že sa nestane následníkom trónu. Tým sa mal stať práve Maximus. Commodus, hlboko sklamaný, uškrtil vlastného otca a prezentoval to ako prirodzenú smrť. Sám sa povýšil na rímskeho cisára. Nariadil tiež Maximovu popravu, ktorú tento prežil a utiekol domov. Nestihol však už pred smrťou zachrániť svoju rodinu. Prišiel neskoro a keď zistil čo sa stalo, zranený a vyčerpaný stratil vedomie. Okoloidúci obchodník ho vzal so sebou, odvliekol ho do Afriky a predal do gladiátorskej školy. Ako gladiátor bol veľmi úspešný, tak, ako bol predtým úspešným vojvodcom. Medzi gladiátormi si rýchlo získal rešpekt, ale stále bol otrokom v skupine gladiátorov. Títo gladiátori boli odoslaní do Ríma na hry v Koloseu, ktoré usporiadal Commodus na počesť svojho mŕtveho otca. Maximus vystupoval pod pseudonymom Španiel.

Maximus túžil po Commodovej smrti. Chcel pomstiť smrť svojej rodiny i Marka Aurelia. Po prvom úspešnom súboji v aréne Commodus odhalil Maximovu pravú identitu a vyhlásil mu otvorene svoje nepriateľstvo. Maximus sa stal miláčikom obecenstva. Navštívila ho niekdajšia milá, Commodova sestra Lucilla. Dojednala mu stretnutie so senátorom Gracchom, spoločne sa chystali zosadiť Commoda a znovu nastoliť republiku, ako si to prial na smrteľnej posteli Markus Aurelius. Maximus mal opäť veliť svojej bývalej jednotke a stať sa senátorom.

Aby Commodus odstránil Maxima, zinscenoval medzi nimi boj v Koloseu, predtým ho však v zákulisí oslabil bodnutím do chrbta. Napriek tomu Maximus v súboji z posledných síl zvíťazil a zabil Commoda, vzápätí však sám zomrel.

 Historické nepresnosti 
 Postava generála Maxima nikdy neexistovala. 
 Marcus Aurelius nebol nikým zaškrtený a už vôbec sa nechystal obnoviť republiku ani odovzdať vládu nejakému Maximovi. Obnoviť republiku v tej dobe by totiž okamžite vyvolalo radu občianskych vojen, ktoré by spôsobili pád impéria.
 Marcus Aurelius zomrel vo Vindobone (dnešná Viedeň) a nie v poľnom tábore.
 Commodus, aj keď sa často predvádzal ako gladiátor, v aréne s gladiátormi bojoval iba zriedkavo, venoval sa najmä štvaniu zveri. 
 Commodus nezomrel rukou gladiátora, bol zavraždený na podnet svojej milenky Martie a sluhu Eclecta, ktorých sa snažil zavraždiť.
 Commodova sestra Lucilla v skutočnosti cisára neprežila, naopak, stala sa jeho prvou obeťou, keď vyšlo najavo jej sprisahanie proti Commodovi. 
 Gladiátorské zápasy boli v skutočnosti prísne organizované za účasti rozhodcov, nemohlo sa stať, aby gladiátor bojoval so šelmami.
 Nepresnosti sa objavili aj v zbroji. Rímski legionári mali vo filme typ prilby, ktorá sa v danej dobe zobrazovala iba na pamätníkoch, v skutočnosti však neexistovala, vojaci nosili prilbu galea. Nepresnosti boli hlavne v gladiátorskej výzbroji, niektoré prilby vo filme boli až zo stredoveku.

 Externé odkazy 



 Zdroj 

Kategória:Filmy z 2000
Kategória:Filmy USA
Kategória:Filmy Universal Studios
Kategória:Filmové drámy USA
Kategória:Držitelia Oscara za najlepší film
Kategória:Držitelia Oscara za vizuálne efekty
Kategória:Filmy podľa názvu